इटली में एयरफोर्स के दो हल्के प्लेन हवा में टकराए, दो पायलट्स की मौत
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar - पंजाब विधानसभा के बाहर धरने पर बैठे सिद्धू मूसेवाला के पिता बलकौर सिंह, पूछा- मेरे बेटे को मारने वाले मास्टरमाइंड का क्या हुआ
इटली में एयरफोर्स के दो प्लेन मंगलवार को हवा में टकरा गए और जमीन पर आ गिरे। इससे दो पायलटों की मौत हो गई। हादसा अभ्यास के दौरान हुआ। दोनों हल्के विमान U-208 थे। हादसा रोम के उत्तर-पूर्व में लगभग 25 किलोमीटर (15 मील) की दूरी पर स्थित गाइडोनिया सैन्य हवाई अड्डे के पास हुआ। जमीन पर किसी के घायल होने की खबर नहीं है। एक प्लेन सड़क पर एक कार पर गिरा। वहीं दूसरा एक मैदान में उतरा। 
आज की अन्य बड़ी खबरें...
बांग्लादेश के ढाका में 7 मंजिला बिल्डिंग में धमाका, 16 लोगों की मौत 100 घायल
बांग्लादेश के ढाका में मंगलवार को एक 7 मंजिला बिल्डिंग में हुए धमाके में 16 लोगों की मौत हो गई और 100 से अधिक लोग घायल हो गए। स्थानीय अधिकारी मौके पर पहुंच गए हैं। धमाका सिद्दिक बाजार में हुआ। फायर ब्रिगेड भी मौके पर पहुंच गई है। घायलों को स्थानीय अस्पताल में भर्ती कराया गया है। ढाका में एक हफ्ते में तीसरा धमाका है। पढ़ें पूरी खबर...
असम के गुवाहाटी में PM मोदी का रोड शो, लोगों ने फूल और गुलाल उड़ाकर उनका स्वागत किया
पीएम मोदी ने मंगलवार को असम के गुवाहाटी में रोड शो किया। इस दौरान सड़क के किनारे पीएम को देखने के लिए बड़ी संख्या में लोग मौजूद रहे। उन्होंने फूल और गुलाल उड़ाकर पीएम का स्वागत किया।
जम्मू-श्रीनगर नेशनल हाइवे पर लैंडस्लाइड से एक व्यक्ति की मौत, छह घायल
जम्मू-कश्मीर के रामबन जिले में मंगलवार को जम्मू-श्रीनगर नेशनल हाईवे पर भारी लैंडस्लाइड (भूस्खलन) होने से एक व्यक्ति की मौत हो गई और छह अन्य घायल हो गए। हादसे के बाद हाइवे पर दोनों तरफ ट्रेफिक सस्पेंड कर दिया गया है। कुछ गाड़ियों के नदी में गिरने की भी खबर है। फिलहाल रेस्क्यू ऑपरेशन चल रहा है। पढ़ें पूरी खबर...
हजारों करोड़ के चिट फंड घोटाले में फरार आरोपी गिरफ्तार, फिजी से डिपोर्ट कर लाई CBI
हजारों करोड़ के चिट फंड घोटाले से जुड़े एक मामले में CBI ने एक फरार आरोपी को नई दिल्ली आने पर गिरफ्तार कर लिया है। उसे फिजी से डिपोर्ट (निर्वासित) किए जाने के बाद भारत वापस लाया गया है। CBI ने फिलहाल नाम का खुलासा नहीं किया है।
इमरान आज भी कोर्ट में पेश नहीं होंगे , होम मिनिस्टर बोले- पड़ोसी के घर छिप गए थे खान, वो कोकीन के आदी- रिहेबिलिटेशन सेंटर भेजेंगे
पाकिस्तान के पूर्व प्रधानमंत्री इमरान खान तोशाखाना केस में मंगलवार को कोर्ट में पेश होंगे या नहीं, इसकी तस्वीर साफ नहीं है। इस्लामाबाद के सेशन जज जफर इकबाल ने जब इमरान के वकील से खान के पेश होने पर सवाल किया तो उन्होंने कहा- मुझे इसकी जानकारी नहीं है। इमरान ने सेशन कोर्ट में पेश होने की बजाए इस्लामाबाद हाईकोर्ट में अपील दायर कर दी है। इसमें कहा- मेरे खिलाफ कोई सबूत नहीं हैं, इसलिए अरेस्ट वारंट रद्द किया जाए।
दूसरी तरफ, होम मिनिस्टर राणा सनाउल्लाह ने कहा- रविवार को जब पुलिस खान को अरेस्ट करने गई थी तो वो पड़ोसी के घर जाकर छिप गए थे। उन्हें गिरफ्तारी के बाद रिहेबिलिटेशन सेंटर में रखना पड़ेगा, क्योंकि वो आइस और कोकीन के बिना रह ही नहीं सकते।
इंडियन एयरफोर्स ने ग्रुप कैप्टन शालिजा धामी को पश्चिमी क्षेत्र में फ्रंटलाइन कॉम्बैट यूनिट की कमान सौंपी
इंडियन एयरफोर्स ने ग्रुप कैप्टन शालिजा धामी को पश्चिमी क्षेत्र में फ्रंटलाइन कॉम्बैट यूनिट की कमान संभालने के लिए चुना है। इंडियन एयरफोर्स के इतिहास में पहली बार किसी महिला अधिकारी को फ्रंटलाइन कॉम्बैट यूनिट की कमान सौंपी गई है। उन्हें पश्चिमी क्षेत्र में एक मिसाइल स्क्वाड्रन की कमान सौंपी गई है।
कर्नाटक हाईकोर्ट ने भाजपा MLA मदल को अंतरिम जमानत दी, 48 घंटे में लोकायुक्त के सामने पेश होने को कहा
कर्नाटक हाईकोर्ट ने भाजपा विधायक मदल विरूपक्षप्पा को 5 लाख रुपए के बॉन्ड पर अंतरिम जमानत दे दी। साथ ही उन्हें 48 घंटे के भीतर लोकायुक्त के सामने पेश होने का निर्देश दिया है। बता दें कि लोकायुक्त की एंटी करप्शन ब्रांच ने 3 मार्च को उनके बेटे प्रशांत को 40 लाख रुपए की रिश्वत लेते हुए गिरफ्तार किया था।
आतिशी और सौरभ भारद्वाज दिल्ली कैबिनेट में मंत्रि बने, राष्ट्रपति ने नियुक्त किया
राष्ट्रपति द्रौपदी मुर्मू ने मंगलवार को मुख्यमंत्री अरविंद केजरीवाल की सलाह पर आम आदमी पार्टी के विधायक आतिशी और सौरभ भारद्वाज को दिल्ली कैबिनेट में मंत्रियों के रूप में नियुक्त किया। गृह मंत्रालय ने यह जानकारी दी। केजरीवाल ने कैबिनेट में उनकी नियुक्ति के लिए LG को नाम भेजे थे। राष्ट्रपति ने दिल्ली के उपमुख्यमंत्री मनीष सिसोदिया और मंत्री सत्येंद्र जैन का इस्तीफा भी मंजूर कर लिया है।
फिलीपींस के सैन मैरिनो में भूकंप के झटके 
फिलीपींस के सैन मैरिनो में मंगलवार को स्थानीय समय के अनुसार सुबह 6 बजे भुकंप के झटके महसूस किए गए। यूएस जियोलॉजिकल सर्वे के मुताबिक भूकंप की तीव्रता रिक्टर 6 मापी गई। हालांकि अभी तक किसी भी तरह की जनहानि की जानकारी नहीं मिली है। इससे पहले नॉर्थ फिलीपींस में 2022 में रिक्टर 7.1 का भूकंप आया था।
पंजाब विधानसभा के बाहर धरने पर बैठे सिद्धू मूसेवाला के पिता बलकौर सिंह, पूछा- मेरे बेटे को मारने वाले मास्टरमाइंड का क्या हुआ
सिद्धू मूस वाला के पिता बलकौर सिंह पंजाब विधानसभा के सामने धरने पर बैठ गए हैं। बलकौर ने आरोप लगाया कि पिछले 10 महीनों में वे कई बार पुलिस और प्रशासन के पास गए, लेकिन उन्हें सिर्फ आश्वासन दिया गया। उन्होंने कहा कि जब तक सत्र चलेगा वे विधानसभा के बाहर ही बैठे रहेंगे। बलकौर ने आरोप लगाया कि जांच भी कहां हो रही है? लोगों में गुस्सा है लेकिन हमारी सरकार क्यों नहीं सुन रही है? पढ़ें पूरी खबर...
ऑस्‍ट्रेलिया के प्रधानमंत्री एंथनी अल्‍बानीस 8 मार्च को भारत आएंगे
ऑस्‍ट्रेलिया के प्रधानमंत्री एंथनी अल्‍बानीस 8 मार्च से 11 मार्च तक भारत की राजकीय यात्रा पर होंगे। उनके साथ व्‍यापार और पर्यटन मंत्री सीनेटर डॉन फेरल और संसाधन तथा उत्‍तरी ऑस्‍ट्रेलिया मंत्री मेडलाइन किंग MP, वरिष्‍ठ अधिकारी और एक उच्‍चस्‍तरीय उद्योग प्रतिनिधिमंडल भी होगा। प्रधानमंत्री नरेंद्र मोदी के आमंत्रण पर ऑस्‍ट्रेलियाई PM भारत आ रहे हैं। बतौर प्रधानमंत्री यह उनकी पहली भारत यात्रा है। वह होली के दिन यानी 8 मार्च का भारत आएंगे। 9 मार्च वे मुंबई में रहेंगे।
गुजरात में सुरक्षा बलों ने 5 क्रू के साथ एक ईरानी नाव को पकड़ा, 425 करोड़ के ड्रग्स बरामद
ATS गुजरात और इंडियन कोस्ट गार्ड ने जॉइंट ऑपरेशन के दौरान अरब सागर में 5 क्रू के साथ एक ईरानी नाव को पकड़ा है। गुजरात के डिफेंस PRO के मुताबिक, नाव से 61 किलो के ड्रग्स भी बरामद किए गए। जानकारी के मुताबिक, इनकी कीमत 425 करोड़ रुपए बताई जा रही है। आगे की जांच के लिए नाव को ओखा लाया जा रहा है।
दुनिया के कई देशों में ट्विटर-ट्वीट डेक डाउन
दुनिया के कई में ट्विटर और ट्वीट डेक सोमवार रात डाउन हो गया। ट्विटर सर्पोट ने खुद इसकी जानकारी दी है। कंपनी ने लिखा- हो सकता है कि कुछ हिस्से में ट्विटर अभी उम्मीद के मुताबिक काम न कर रहा हो। इसमें कुछ इंटरनल चेंजेस किए गए हैं। इस पर अभी काम जारी है। इसके ठीक हो जाने पर अपडेट किया जाएगा।
हाउसिंग बोर्ड ने सैनिकों-गरीबों का घर का सपना तोड़ा, 18 स्कीमें रद्द कीं
हाउसिंग बोर्ड को हरियाणा शहरी विकास प्राधिकरण (HSVP) में मर्ज करने का फैसला ले चुकी सरकार ने डिफेंस, आर्थिक रूप से कमजोर और गरीबों के लिए बनाई फ्लैट स्कीमों को 9 साल बाद रद्द कर दिया है। इनमें डिफेंस की 11 स्कीमें और BPL व EWS कैटेगरी की सात स्कीमें शामिल हैं।
यह स्कीमें हुड्‌डा सरकार में बनी थीं। इसके लिए आवेदन भी लिए गए थे। हाउसिंग बोर्ड द्वारा लोगों का फ्लैट का सपना पूरा नहीं किया गया। अब आवेदकों को सेविंग अकाउंट के अनुसार मिलने वाले ब्याज के साथ राशि लौटाई जाएगी। बोर्ड ने इसकी वजह आर्थिक स्थिति खराब होना बताई है। कहा गया कि अनेक लोगों ने फ्लैट सरेंडर कर दिए, जिससे उन्हें पैसा लौटाना पड़ा है।
HSVP अब बोर्ड को 200 करोड़ रुपए देगा, जिससे वह अपनी उधारी चुकाएगा। इधर, ऑल सेक्टर रेजिडेंट्स वेलफेयर एसोसिएशन के प्रदेश अध्यक्ष कुलदीप वत्स ने कहा कि हाउसिंग बोर्ड की लापरवाही का खामियाजा हजारों परिवारों को भुगतना पड़ रहा है। वह आवेदकों को 15% ब्याज समेत पैसा लौटाए।